Узана
Местността Вътро поле (до 29 юни 1942 г. Узана) се намира на територията на община Габрово, в подножието на връх Исполин (1523,40 m) (старото му име е връх Коруджа), в западната част на Шипченския дял на Средна Стара планина, в сърцето на България. Най-близкият изходен пункт към високопланинската поляна е град Габрово, който се намира само на 22 km по асфалтов път.

От 2009 г. местността е със статут на курортен комплекс. Тук се намира Географският център на България, който е измерен през 1991 г. Същата година е поставен знак, който отбелязва средата на територията на страната ни и представлява стилизирана форма на пирамида, оцветена в цветовете на националния трибагреник. От 2008 г. обектът е включен в Националното туристическо движение „100 национални туристически обекта“ под № 19 (в по-новите издания на книжката за печати – под номер 19 а), заедно с Етнографски музей на открито „Етър“, Национален музей на образованието и музей „Дом на хумора и сатирата" в град Габрово. Близостта с града дава възможност за посещението и на други културно-исторически обекти освен посочените – Соколският манастир, Архитектурно-исторически резерват „Боженци“. Печатът на обекта се намира в Посетителски информационен център „Узана“, който работи целогодишно и без почивни дни. За контакти: 0885 82 52 24; 0898 55 85 25.

Местността традиционно се свързва с възможностите за почивка и отдих сред природата. Тя е най-широката билна поляна в Стара планина и е обградена отвсякъде с вековни букови гори. Надморската ѝ височина варира от 1220 до 1350 m, като най-високата точка е връх Марков стол (1352 m). Местността е изходна точка за територията на два парка: на запад – Национален парк „Централен Балкан" и на изток – Природен парк „Българка“. Местността и регионът са подходящи за скално катерене и спелеология, пешеходни преходи, планинско колоездене.

Узана е популярен зимен курорт. В местността има осем писти, като най-голямата е с дължина 1300 m. Всички писти са съоръжени с влекове (два са тип „паничков“, останалите – със захват). Заснежената поляна е добро поле за кайт-бординг.

В курортния комплекс функционират следните места за настаняване:
 хижа „Узана“, хижа „Исполин“, „Горски дом“, туристическа спалня „Узана“
 хотел „Прима S“, къща за гости „Хлебна", хотел „Импулс“, семеен хотел „Географски център“, хостел „Партизанска песен“, хотел „Еделвайс“, семеен хотел „Балканци“

Природата в местността и региона е с висока степен на съхраненост, като се среща рядка флора и фауна, защитена в Червената книга. Местността е включена в рамките на Европейската и Национална екологични мрежи Натура 2000.

Узана привлича хората с чистия планински въздух, тишината и великолепната природа. През местността преминава международният туристически маршрут Е-3, свързващ Адриатическо с Черно море, който на територията на България е известен като туристически маршрут „Ком - Емине“. На запад той продължава към хижа „Мазалат“ и масива Триглав (2276 m), а на изток – към прохода Шипка и връх Хаджи Димитър (преди – връх Бузлуджа).

Източници

Външни препратки 
 Сайт на Посетителски информационен център „Узана“
 Сайт на Национален парк „Централен Балкан“
 Сайт на Природен парк „Българка“
 Сайт на Община Габрово

Стара планина
100 национални туристически обекта
Ски курорти в България
Курорти в България
Община Габрово